钦定古今图书集成/明伦汇编/官常典/第761卷 > 杨廷麟
## 钦定古今图书集成/明伦汇编/官常典/第761卷 > 杨廷麟

按《明外史》本传：“廷麟，字伯祥，清江人。举崇祯四年进
士，改庶吉士，授编修。勤学嗜古，声震馆阁间。与黄道
周善。十年冬，皇太子将出阁，简充讲官，兼直经筵。廷
麟具疏力让，道周不许。明年二月，帝御经筵，问保举
考选何者为得人，廷麟言保举当严。举主如唐世济、
王维章，乃温体仁、王应熊所荐。今二臣皆败，而举主
无恙。是连坐之法，先不行于大臣，欲收保举效，得乎？”
帝为动色。其冬，京师警严，廷麟上疏劾兵部尚书杨
嗣昌，言：“陛下有挞伐之志，大臣无御侮之才，谋之不
臧，以国为戏。嗣昌及蓟辽总督吴阿衡内外扶同，朋
谋误国，与高起潜、方一藻倡和款议，武备顿忘，以至
于此。今可忧在外者三，在内者五。督臣卢象昇以祸
国责枢臣，言之痛心。夫南仲在内，李纲无功；潜善秉
成，宗泽陨命。乞陛下赫然一怒，明正向者主和之罪，
俾将士畏法，无有二心。召见大小诸臣，咨以方略。谕
象昇集诸路援师，乘机赴敌，不从中制，此今日急务
也。”时嗣昌意主和议，冀纾外患，而廷麟痛诋之。嗣昌
大恚，诡荐廷麟知兵。帝即召见，改兵部职方主事，赞
画象昇军。象昇得之甚喜，即令往真定转饷济师。及
象昇战死贾庄，嗣昌急问侦卒，“杨赞画死，未以奉使
在外对。”嗣昌为不怿者久之。初，张若麒、沈迅官刑曹，
谋改兵部，御史涂必泓沮之。必泓，廷麟同里也，两人
疑疏出廷麟指，因与嗣昌比而构廷麟。会廷麟报军
中曲折，嗣昌拟旨责以欺罔。及事平，欲中以危法。帝
察其无罪，贬秩调外而已。黄道周狱起，词连廷麟。逮
治未至，而道周已释，言者多荐廷麟。侍郎惠世扬请
俟其至用之。十六年秋，复授职方主事，未赴，都城失
守，廷麟恸哭，募兵勤王。会福王立，用御史祁彪佳荐，
召为左庶子，辞不就。宗室朱统诬劾大学士姜曰
广，并诬廷麟召健儿有不轨谋，以曰广为内应，其语
绝狂诞，王不问，然竟散所募兵。及南都破，江西诸郡，
所存者惟赣州。《唐王手书》，加廷麟吏部右侍郎，刘同
升国子祭酒。同升自雩都至赣，与廷麟协谋大举，乃
借巡抚李永茂集士大夫于明伦堂，劝输兵饷。廷麟
自督帅与同升乘虚复吉安、临江，加兵部尚书兼东
阁大学士，赐剑，便宜从事。旋吉安被攻，副将徐必达
战败，赴水死。廷麟赴赣招峒蛮张安等四营，降之，以万元吉代守吉安。廷麟闻王将赴赣，往朝之。甫行，以
吉安警，留屯城外。日驰疏陈援吉、防赣事宜。亡何，吉
安复失，元吉退保赣州。未几，城下受围，兵部侍郎刘
士祯促新军将张安赴援，安宵遁，赣围急。廷麟遣使
调广西狼兵，而身往雩都，趣新军来救。嗣战梅林，再
败，退保雩都。廷麟乃收其兵，遂入赣，与元吉凭城守。
及援兵至，围暂解。已复合，廷麟等分门拒守。至水师，
战败，援师悉溃。时被围已半年，守陴者悉懈。城陷，廷
麟急督士民拒战。久之力不支，廷麟走西城投水死。